Prijedlog PROVEDBENE ODLUKE VIJEĆA o izmjeni Odluke 2007/441/EU kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive Vijeća 2006/112/EZ o zajedničkom sustavu poreza na dodanu vrijednost /* COM/2013/0610 final - 2013/0298 (NLE) */





OBRAZLOŽENJE 1. KONTEKST PRIJEDLOGA Razlozi za prijedlog i njegovi ciljevi U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredbi te Direktive kako bi se pojednostavnio postupak naplate poreza ili spriječili određeni oblici utaje ili izbjegavanja poreza. Dopisom evidentiranim pri Komisiji 2. travnja 2013. Talijanska Republika zatražila je odobrenje za nastavak primjene mjere odstupanja u vezi s pravom odbitka PDV-a za neke vrste prijevoznih sredstava. U skladu s člankom 395. stavkom 2. Direktive 2006/112/EZ Komisija je dopisom od 10. lipnja 2013. obavijestila druge države članice o zahtjevu Talijanske Republike. Dopisom od 14. lipnja 2013. Komisija je obavijestila Talijansku Republiku da ima sve informacije potrebne za procjenu zahtjeva. Općeniti kontekst Člankom 168. i 168.a Direktive o PDV-u predviđeno je da porezni obveznik ima pravo na odbitak PDV-a obračunatog pri kupnji izvršenoj u svrhu transakcija koje podliježu porezu. Istodobno člankom 26. stavkom 1. točkom (a) Direktive o PDV-u određuje se da se uporaba robe koja je dio imovine poduzeća u privatne svrhe smatra pružanjem usluga uz naplatu ako se PDV za tu robu mogao u cijelosti ili djelomično odbiti. Kao posljedica toga, sustav osigurava da se oporezuje krajnja potrošnja ako je pripadajući ulazni PDV prvotno odbijen. Kad je riječ o motornim vozilima, poreznim obveznicima ponekad je teško i složeno utvrditi i uknjižiti razliku između poslovne i privatne uporabe, a poreznoj upravi provjeravati tu razliku u praksi. To bi vrijedilo i u slučaju kad bi Italija iskoristila mogućnost iz članka 168.a stavka 2. Direktive o PDV-u i ograničila odbitak za izdatke povezane sa službenim automobilima razmjerno stvarnoj uporabi poreznog obveznika u poslovne svrhe. Osim toga, zbog velikog broja vozila namijenjenih mješovitoj uporabi utaja poreza mogla bi znatno porasti. Radi pojednostavnjivanja naplate PDV-a i suzbijanja utaje poreza Talijanska Republika je 2007. od Vijeća zatražila i od njega dobila odobrenje za pojedinačno odstupanje na temelju kojeg je do 31. prosinca 2010. pri kupnji motornih cestovnih vozila (osim poljoprivrednih i šumarskih traktora koji se obično koriste za cestovni prijevoz osoba ili robe i čija najveća dopuštena masa nije veća od 3 500 kilograma, a osim vozačeva nemaju više od osam sjedala) pravo na odbitak ograničeno na 40 %[1]. Međutim potrebno je naglasiti da su određene kategorije vozila bile posebno isključene iz ovog ograničenja, kao što su vozila koja su dio zaliha, vozila koje autoškole upotrebljavaju za podučavanje, vozila koja se daju u najam ili lizing, vozila prodajnih predstavnika i taksiji. Istodobno poduzeća bi bila oslobođena obveze knjiženja privatne uporabe u porezne svrhe. Odlukom Vijeća 2010/748/EU[2] od 29. studenoga 2010. ta je Odluka produljena do 31. prosinca 2013. U skladu s člankom 6. prethodno navedene Odluke Talijanska Republika predstavila je izvješće o njezinoj primjeni kojim je obuhvaćena revizija postotka ograničenja. Prema informacijama iz izvješća koje je dostavila Talijanska Republika čini se da, pogotovo s obzirom na jako veliki broj malih poduzetnika u Talijanskoj Republici, ograničenje na 40 % i dalje odgovara stvarnim okolnostima te da je stoga primjereno. Međutim svako produljenje trebalo bi biti vremenski ograničeno kako bi se ocijenilo vrijede li još uvijek uvjeti na kojima se temelji odstupanje. Zbog toga se predlaže produljenje odstupanja do kraja 2016., s time da se od Talijanske Republike zahtijeva da predstavi novo izvješće ako dodatno produljenje koje namjerava zatražiti prekoračuje taj rok. Odluka bi u svakom slučaju prestala vrijediti ako prije tog roka stupe na snagu pravila EU-a o ograničenju prava na odbitak u tom području. Postojeće odredbe u području prijedloga Člankom 176. Direktive o PDV-u određuje se da Vijeće odlučuje za koje se izdatke ne daje pravo na odbitak PDV-a. Do te odluke državama članicama dopušteno je zadržati isključenja predviđena nacionalnim zakonodavstvima na snazi 1. siječnja 1979. Stoga postoje brojne odredbe koje odražavaju postojeće stanje i kojima se ograničava pravo na odbitak koje se odnosi na motorna vozila. Nadalje, slična ograničenja prava na odbitak odobrena su i drugim državama članicama na temelju članka 395. Direktive o PDV-u. Komisija je 2004. dala prijedlog[3] koji sadržava pravila o vrstama izdataka koji mogu biti predmetom ograničenja prava na odbitak, ali Vijeće još uvijek nije postiglo suglasnost o tom prijedlogu. 2. REZULTATI SAVJETOVANJA SA ZAINTERESIRANIM STRANAMA I PROCJENA UČINKA Savjetovanje zainteresiranih strana Nije relevantno. Prikupljanje stručnog mišljenja i njegova uporaba Nije bilo potrebno obratiti se vanjskim stručnjacima. Procjena učinka Prijedlog je namijenjen suzbijanju utaje PDV-a te pojednostavnjivanju postupka za zaračunavanje poreza te stoga ima pozitivan učinak. Zbog uskog područja primjene odstupanja i njegove vremenski ograničene primjene učinak će u svakom slučaju biti ograničen. 3. PRAVNI ELEMENTI PRIJEDLOGA Sažetak predloženog djelovanja Odobrenje Talijanskoj Republici za nastavak primjene mjere odstupanja od Direktive o PDV-u kako bi se ograničilo na 40 % pravo poreznog obveznika na odbitak PDV-a za izdatke povezane s motornim cestovnim vozilima ako se vozila ne upotrebljavaju isključivo u poslovne svrhe. Ako je pravo na odbitak bilo ograničeno, porezni obveznik oslobađa se od obveze prijave PDV-a koja se odnosi na privatnu uporabu. Svakom eventualnom zahtjevu za produljenje mjere mora se priložiti izvješće o primjeni odstupanja. Pravna osnova Članak 395. Direktive o PDV-u 2006/112/EZ od 28. studenoga 2006. o zajedničkom sustavu poreza na dodanu vrijednost. 4. UTJECAJ NA PRORAČUN Ovaj prijedlog ne utječe na proračun Unije. 5. NEOBVEZNI ELEMENTI Klauzula o pregledu/reviziji/vremenskom ograničenju valjanosti Prijedlog uključuje klauzulu o pregledu i klauzulu o vremenskom ograničenju valjanosti. 2013/0298 (NLE) Prijedlog PROVEDBENE ODLUKE VIJEĆA o izmjeni Odluke 2007/441/EU kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive Vijeća 2006/112/EZ o zajedničkom sustavu poreza na dodanu vrijednost VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost[4], a posebno njezin članak 395. stavak 1., uzimajući u obzir prijedlog Europske komisije, budući da: (1) Dopisom evidentiranim pri Komisiji 2. travnja 2013. Italija je zatražila odobrenje za produljenje mjere odstupanja od članka 26. stavka 1. točke (a) i članka 168. Direktive 2006/112/EZ kako bi nastavila ograničavati pravo na odbitak za izdatke povezane s određenim vozilima koja se ne upotrebljavaju isključivo u poslovne svrhe. (2) Komisija je dopisom od 10. lipnja 2013. obavijestila druge države članice o zahtjevu Italije. Dopisom od 14. lipnja 2013. Komisija je obavijestila Italiju da ima sve informacije potrebne za procjenu zahtjeva. (3) Odlukom Vijeća 2007/441/EZ od 18. lipnja 2007.,[5] kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive Vijeća 2006/112/EZ o zajedničkom sustavu poreza na dodanu vrijednost, Italija je dobila odobrenje da pravo na odbitak poreza na dodanu vrijednost (PDV) za izdatke povezane s motornim cestovnim vozilima koja se ne upotrebljavaju isključivo u poslovne svrhe ograniči na 40 %. Odlukom 2007/441/EZ utvrđeno je i da se privatna uporaba tih vozila na koja se primjenjivalo ograničenje prava na odbitak u skladu s tom Odlukom ne smatra pružanjem usluga uz naplatu. Osim toga, Odluka 2007/441/EZ sadržava definicije vozila i izdataka uključenih u njezino područje primjene te popis vozila koja su iz njezina područja primjene izričito isključena. Odluka 2007/441/EZ izmijenjena je Odlukom Vijeća 2010/748/EZ od 29. studenoga 2010.[6] kojom je utvrđeno da prestaje vrijediti 31. prosinca 2013. (4) U skladu s člankom 6. Odluke Vjeća 2007/441/EZ, kako je izmijenjena Odlukom Vijeća 2010/748/EZ, Italija je Komisiji dostavila izvješće o njezinoj primjeni kojim je obuhvaćena revizija postotka ograničenja. Prema informacijama koje je dostavila Italija ograničenje prava na odbitak na 40 % i dalje odgovara stvarnim okolnostima povezanima s poslovnom i neposlovnom uporabom dotičnih vozila. Stoga bi Italiji trebalo odobriti da i dalje primjenjuje mjeru u ograničenom razdoblju do 31. prosinca 2016. (5) Ako Italija zatraži dodatno produljenje mjere za razdoblje nakon 2016., Komisiji je potrebno najkasnije do 1. travnja 2016. dostaviti novo izvješće zajedno sa zahtjevom za produljenje. (6) Komisija je 29. listopada 2004. donijela prijedlog Direktive Vijeća o izmjeni Direktive 77/388/EEZ u cilju pojednostavnjenja obveza u pogledu poreza na dodanu vrijednost[7]. Mjere odstupanja predviđene ovom Odlukom trebale bi prestati vrijediti na datum stupanja na snagu takve direktive o izmjeni ako navedeni datum prethodi datumu prestanka važenja iz ove Odluke. (7) Odstupanje ne utječe na vlastita sredstva Unije koja proizlaze iz poreza na dodanu vrijednost. (8) Odluku 2007/441/EZ trebalo bi stoga izmijeniti na odgovarajući način, DONIJELO JE OVU ODLUKU: Članak 1. Odluka 2007/441/EZ mijenja se kako slijedi: (1) Članak 6. zamjenjuje se sljedećim: „Članak 6. Svaki zahtjev za produljenje mjera predviđenih ovom Odlukom dostavlja se Komisiji do 1. travnja 2016. Svakom zahtjevu za produljenje tih mjera mora se priložiti izvješće kojim je obuhvaćena revizija postotka ograničenja koje se primjenjuje na pravo na odbitak PDV-a za izdatke povezane s motornim cestovnim vozilima koja se ne upotrebljavaju isključivo u poslovne svrhe.” (2) Članak 7. zamjenjuje se sljedećim: „Članak 7. Ova Odluka prestaje vrijediti na datum stupanja na snagu pravila Unije kojima se utvrđuje koji izdaci povezani s motornim cestovnim vozilima ne daju pravo na potpuni odbitak poreza na dodanu vrijednost, a najkasnije 31. prosinca 2016.” Članak 2. Ova Odluka stupa na snagu na dan objave. Ova se Odluka primjenjuje od 1. siječnja 2014. Članak 3. Ova je Odluka upućena Talijanskoj Republici. Sastavljeno u Bruxellesu, Za Vijeće Predsjednik [1] Odluka Vjeća 2007/441/EZ od 18. lipnja 2007. kojom se Talijanskoj Republici odobrava primjena mjera odstupanja od članka 26. stavka 1. i članka 168. Direktive 2006/112/EZ o zajedničkom sustavu poreza na dodanu vrijednost (SL L 165, 27.6.2007., str. 33.) [2] SL L 318, 4.12.2010., str. 45-46. [3] COM(2004) 728 završna verzija (SL C 24, 29.1.2005., str. 10.). [4] SL L 347, 11.12.2006., str.1. [5] SL L 165, 27.6.2007., str. 33. [6] SL L 318, 4.12.2010., str. 45.-46. [7] COM(2004) 728 završna verzija (SL C 24, 29.1.2005., str. 10.).